**OGAE** (fransk: Organisation Générale des Amateurs de l'Eurovision, engelsk: General Organisation of Eurovision Fans, norsk oversettelse: *Den allmenne organisasjonen av Eurovision-amatører*) er et internasjonalt nettverk bestående av nasjonale fanklubber med interesse for Eurovision Song Contest. OGAE har rundt 10 000 medlemmer fordelt på 45 medlemsklubber i 50 land, inkludert Norge. Organisasjonen er politisk og kommersielt uavhengig.

Bakgrunn
--------

Organisasjonen ble grunnlagt i 1984 i Nyslott i Finland av Eurovision-tilhengeren Jari-Pekka Koikkalainen. Siden bredte OGAE seg til flere andre land, og den norske klubben ble grunnlagt i 1986.

I utgangspunktet var OGAE-nettverket forbeholdt land som deltar eller har deltatt i Eurovision Song Contest. I 2004 ble imidlertid fans fra land utenfor konkurransen, som Kasakhstan, Sør-Afrika og USA inkludert i fellesklubben OGAE Rest of the World.

OGAE er en politisk og økonomisk uavhengig organisasjon og er registrert i Frankrike. Organisasjonen ledes av en president som velges av de nasjonale klubbene i nettverket. President per 2018 er Simon Bennett fra OGAE UK.

OGAE samarbeider også med EBU, og organisasjonens medlemmer får blant annet mulighet til å kjøpe fan-billetter til Eurovision Song Contest.

OGAE arrangerer hvert år fire ulike konkurranser: OGAE Song Contest, OGAE Second Chance Contest, OGAE Video Contest og OGAE Homecomposed Song Contest. Et av målene til OGAE er å øke forståelsen for nasjonal populærmusikk i Europa og verden for øvrig.

OGAE Norway
-----------

Den norske klubben ble stiftet av Kjell Olav Landro i 1985 og heter offisielt *Den norske Grand Prix-klubben*. Dens internasjonale navn er *OGAE Norway.* Klubben omtaler seg selv som «en fanklubb for dem med spesiell interesse for tv-programmet Melodi Grand Prix og Eurovision Song Contest».

De første årene etter etableringen lå medlemstallet godt under hundre, og i 1993 hadde klubben rundt 80 medlemmer. Fra slutten av 1990-årene har klubben hatt et økende medlemstall, og med Alexander Rybaks seier i 2009 steg medlemstallet fra 293 til nærmere 500. Siden da har klubben stort sett ligget på rundt 500 medlemmer.

Den norske Grand Prix-klubben arrangerer medlemstreff to ganger i året, der det blant annet er avstemninger over årets deltakerlåter. Klubben samarbeider tett med NRKs Melodi Grand Prix-redaksjon og gir media informasjon og kommentarer omkring konkurransen.

### Ledere i OGAE Norway

| Leder | Periode |
| --- | --- |
| Kjell Olav Landro | 1985–1993 |
| Kato M. Hansen | 1993–2005 |
| Morten Thomassen | 2006– |

Referanser
----------

1. ↑  «About us». *OGAE International* **(engelsk)**. 1. august 2016. Besøkt 9. mars 2018.
2. 1 2  «OGAE Norway». *nb-no.facebook.com*. Besøkt 9. mars 2018.
3. ↑  «OGAE International Bureau». *OGAE International* **(engelsk)**. 13. august 2016. Besøkt 9. mars 2018.
4. ↑  «OGAE International». *OGAE International* **(engelsk)**. Besøkt 9. mars 2018.
5. 1 2  «Nøkkelopplysninger fra Enhetsregisteret - Brønnøysundregistrene». *w2.brreg.no* **(norsk)**. Besøkt 10. mars 2018.
6. ↑  «Den Norske Grand Prix-klubben / , OGAE Norway - MIC Norsk musikkinformasjon». *www.mic.no*. Besøkt 10. mars 2018.
7. 1 2  Bakkemoen og Iversen, Kurt og Arne (15. mai 1993). «Kato (29) vet alt om Grand Prix». *Aftenposten*. s. 34.
8. ↑  Henriksen, Arve (24. august 2009). «MGP-klubben eser». *Aftenposten*. Besøkt 10. mars 2018.
9. ↑  Myklebust, Mona (15. mai 1993). «Grand Prix-formann». *Nordlys*. s. 38.
10. ↑  Bråthen, Torgeir (20. mai 2006). «Senjaværing leder GP-klubben». *Nordlys*.

Eksterne lenker
---------------

* (en) Offisielt nettsted Rediger på Wikidata

* (en) OGAE – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF
 |